BEGRUNDELSE

1.BAGGRUND FOR FORSLAGET

•Forslagets begrundelse og formål

Efter forslag fra Kommissionen om et initiativ baseret på artikel 185 i TEUF blev Europa-Parlamentets og Rådets afgørelse (EU) 2017/1324 om Unionens deltagelse i partnerskabet for forskning og innovation i Middelhavsområdet ("PRIMA"), der iværksættes i fællesskab af flere medlemsstater, vedtaget. PRIMA har til formål at gennemføre et fælles program for at fremme forsknings- og innovationskapacitet og udvikle viden og fælles innovative løsninger til at forbedre effektiviteten, sikkerheden og bæredygtigheden af agrofødevaresystemer og af integreret vandforsyning og -forvaltning i Middelhavsområdet. PRIMA vil blive gennemført i fællesskab af en række medlemsstater og tredjelande ("deltagerlande i PRIMA") med et stort engagement i videnskabelig, forvaltningsmæssig og finansiel integration og på samme vilkår og betingelser. Ved brev af 26. september 2014 udtrykte Kongeriget Marokko ("Marokko") ønske om at tilslutte sig PRIMA som deltagerland og gav tilsagn om et finansielt bidrag på 40 mio. EUR til initiativet. For at sikre, at Marokko deltager i PRIMA på lige fod med medlemsstaterne og de tredjelande, der er associeret med Horisont 2020, kræves der en international aftale, som udvider anvendelsesområdet for den retlige ramme, der er fastsat ved afgørelse (EU) 2017/1324, til også at omfatte Marokko. Den 30. maj 2017 bemyndigede Rådet Kommissionen til at indlede forhandlinger på vegne af Unionen med Marokko om en international aftale mellem Unionen og Marokko, hvori der fastsættes vilkår og betingelser for Marokkos deltagelse i PRIMA, med forbehold af vedtagelsen af afgørelse (EU) 2017/1324. Forhandlingerne blev indledt den 26. juni 2017 og blev afsluttet med succes den 22. januar 2018, hvor chefforhandlerne for de kommende parter paraferede teksten til aftaleudkastet. Udkastet til aftale, som er knyttet til dette forslag, er i overensstemmelse med Rådets forhandlingsdirektiver. I aftalen fastsættes det navnlig, at vilkårene og betingelserne for Marokkos deltagelse i PRIMA skal være dem, der er fastsat i afgørelse (EU) 2017/1324, idet der henvises direkte til EU-retsakten. For at sikre beskyttelsen af Unionens finansielle interesser, navnlig de beføjelser, som Kommissionen, Det Europæiske Kontor for Bekæmpelse af Svig, Revisionsretten og PRIMA's gennemførelsesstruktur (PRIMA-IS) har til at foretage revisioner og undersøgelser i overensstemmelse med gældende EU-lovgivning, henviser aftalen specifikt til de relevante bestemmelser i afgørelse (EU) 2017/1324 og forpligter parterne til at yde al nødvendig bistand for at sikre deres gennemførelse. Dertil kommer, at det i den kommende aftale understreges, at parterne skal være enige om de nærmere bestemmelser for denne bistand, idet sådanne bestemmelser er afgørende for samarbejdet i henhold til aftalen.

Aftalen fastsætter dens midlertidige anvendelse ved underskrift, således at marokkanske forskere får størst mulig fordel af de indkaldelser, der iværksættes under den første årlige arbejdsplan for PRIMA for 2018. Arbejdsplanen behandler allerede de nærmere regler for berettigelse for deltagelse i og finansiering af retlige enheder etableret i et land såsom Marokko, som bliver deltagerland i løbet af gennemførelsen af arbejdsplanen. Ifølge artikel 7, stk. 2, i afgørelse (EU) 2017/1324 afgøres berettigelsen for deltagelse på tidspunktet for fristen for indkaldelsen, som er den 17. april 2018 som anført i arbejdsplanen for PRIMA. På denne baggrund udtrykte Marokko under forhandlingerne sin beredvillighed til at anvende aftalen midlertidigt for at give forskere fra Marokko mulighed for fuldt ud at nyde fordel af ovennævnte indkaldelser.

•Sammenhæng med de gældende regler på samme område